b'\n_START_ARTICLE_\nJarno Sarjanen\n_START_PARAGRAPH_\nJarno Tapani Sarjanen (29. maaliskuuta 1945 Helsinki \xe2\x80\x93 21. helmikuuta 2009 Helsinki) oli suomalainen laulaja, s\xc3\xa4velt\xc3\xa4j\xc3\xa4 ja sanoittaja. H\xc3\xa4nt\xc3\xa4 pidettiin suomalaisen kantrin pioneerina.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSarjasessa ilmeni jo lapsena musikaalisia taipumuksia, ja h\xc3\xa4nen is\xc3\xa4ns\xc3\xa4 kannusti h\xc3\xa4nt\xc3\xa4 musiikkiopintoihin. Jarno opetteli v\xc3\xa4h\xc3\xa4n aikaa viulun- ja pianonsoittoa, mutta opinnot p\xc3\xa4\xc3\xa4ttyiv\xc3\xa4t lyhyeen. Sarjanen itse v\xc3\xa4heksyi musiikillisia kykyj\xc3\xa4\xc3\xa4n, mutta is\xc3\xa4 uskoi poikansa lahjakkuuteen siin\xc3\xa4 m\xc3\xa4\xc3\xa4rin, ett\xc3\xa4 j\xc3\xa4rjesti t\xc3\xa4m\xc3\xa4n Cantores Minores -kuoron laulukokeisiin. Muutaman teoriatunnin j\xc3\xa4lkeen Jarno p\xc3\xa4\xc3\xa4si kuoroon. Kuorossa h\xc3\xa4n lauloi kaksi vuotta. _NEWLINE_1960-luvun alun rautalankakaudella Jarno soitti soolokitaraa eri kokoonpanoissa. T\xc3\xa4ll\xc3\xb6in h\xc3\xa4n tapasi Willy Wandersissa soittaneen Kari Kuuvan. He perustivat oman yhtyeen, joka kuitenkin jouduttiin pian lopettamaan rahavaikeuksien takia._NEWLINE_Rautalankakauden loputtua Kuuva p\xc3\xa4\xc3\xa4si levytt\xc3\xa4m\xc3\xa4\xc3\xa4n Scandialle. Tuolloin levytetty "Tango Pelargonia" menestyi niin hyvin, ett\xc3\xa4 h\xc3\xa4n onnistui houkuttelemaan my\xc3\xb6s Jarno Sarjasen mukaan levylaulajaksi. Kuuva alkoi tehd\xc3\xa4 Sarjaselle levytett\xc3\xa4v\xc3\xa4ksi country-henkisi\xc3\xa4 kappaleita, koska ne tuntuivat sopivan t\xc3\xa4m\xc3\xa4n laulu\xc3\xa4\xc3\xa4nelle._NEWLINE_Vuonna 1968 Sarjanen osallistui MTV:n Syksyn s\xc3\xa4veleen Kuuvan s\xc3\xa4velt\xc3\xa4m\xc3\xa4ll\xc3\xa4 ja sanoittamalla kappaleella "Parasta mielest\xc3\xa4ni". Sarjanen sijoittui seitsem\xc3\xa4nneksi. H\xc3\xa4nen ensimm\xc3\xa4inen singlens\xc3\xa4 Scandia-levymerkille ilmestyi samana syksyn\xc3\xa4: A-puolella oli Kuuvan "Nukkekoti", B-puolella "Parasta mielest\xc3\xa4ni". Sarjanen oli mukana Syksyn s\xc3\xa4veless\xc3\xa4 j\xc3\xa4lleen 1971, tuolloin Kuuvan kappaleella "Pienen pojan haaveet"._NEWLINE_Sarjasen ensimm\xc3\xa4inen sooloalbumi Jarno Sarjanen ilmestyi vuonna 1971 Pohjoismaisen S\xc3\xa4hk\xc3\xb6n Blue-Master-levymerkille. Sen j\xc3\xa4lkeen Sarjanen vietti muutaman vuoden hiljaiseloa, h\xc3\xa4n levytti ainoastaan muutaman kappaleen kokoomalevyille ja yhden singlen ("Vie mut pois" / "Hiljainen ranta") ennen Fonovox-yhti\xc3\xb6n vuonna 1977 julkaisemaa Sarjastus -albumia. Tuon levyn kaikki kappaleet Sarjanen s\xc3\xa4velsi ja sanoitti itse._NEWLINE_1980-luvulla Sarjanen levytti viel\xc3\xa4 kaksi albumia JP-Musiikille (Varjoel\xc3\xa4m\xc3\xa4\xc3\xa4 1981 ja Mustat kaleerit 1985) sek\xc3\xa4 yhden (Keskikalja-cowboy 1988) Overdiscille. My\xc3\xb6s useilla 70- ja 80-luvun aikana JP-musiikin julkaisemilla kokooma\xc3\xa4\xc3\xa4nitteill\xc3\xa4 on h\xc3\xa4nen esityksi\xc3\xa4\xc3\xa4n. Sarjanen levytti tuolloin mm. 60-luvun suosikkeja ("V\xc3\xa4h\xc3\xa4n ennen kyyneleit\xc3\xa4", "Kes\xc3\xa4katu") ja p\xc3\xa4iv\xc3\xa4n iskelmi\xc3\xa4 ("Anna"). Levytyksi\xc3\xa4 tehtiin my\xc3\xb6s Sarjasen ja Kuuvan omalla "h\xc3\xa4rm\xc3\xa4kantri"-tyylill\xc3\xa4 ("Turhan kylv\xc3\xa4j\xc3\xa4", "Piikki kaikkein pahin", "Matkalaukkumies"). _NEWLINE_Jarno Sarjasen nimiss\xc3\xa4 on 50 s\xc3\xa4velletty\xc3\xa4 kappaletta, joista suurin osa on my\xc3\xb6s h\xc3\xa4nen sanoituksiaan. Suurimman osan s\xc3\xa4vellyksist\xc3\xa4\xc3\xa4n h\xc3\xa4n on itse laulanut levylle, mutta my\xc3\xb6s muutamat muut laulajat ovat levytt\xc3\xa4neet h\xc3\xa4nen s\xc3\xa4vellyksi\xc3\xa4\xc3\xa4n. Esimerkiksi P\xc3\xa4ivi Paunu osallistui Syksyn s\xc3\xa4veleen 1972 Sarjasen s\xc3\xa4velt\xc3\xa4m\xc3\xa4ll\xc3\xa4 ja sanoittamalla kappaleella "Kuitenkin tied\xc3\xa4n sen"._NEWLINE_Sarjanen s\xc3\xa4velteli oman kertomansa mukaan jo nuorena, heti soinnut opittuaan, "p\xc3\xb6yt\xc3\xa4laatikkoon." Robin levytti Sarjasen s\xc3\xa4velt\xc3\xa4m\xc3\xa4n ja Tuula Valkaman sanoittaman kappaleen "Menneet p\xc3\xa4iv\xc3\xa4t" jo vuonna 1966. P\xc3\xa4ivi Paunun lis\xc3\xa4ksi Sarjasen s\xc3\xa4vellyksi\xc3\xa4 levyttiv\xc3\xa4t 1970-luvulla muun muassa Jussi Raittinen ("Tulkaa mukaan"), Hanne ("Krouvi Kahden Ankkurin", san. Vexi Salmi), Dave ("Menee t\xc3\xa4ss\xc3\xa4 j\xc3\xa4rki") ja K\xc3\xb6ssi H\xc3\xa4rm\xc3\xa4 ("Kerran paistoi p\xc3\xa4iv\xc3\xa4", s\xc3\xa4v. Kuuva & Sarjanen, san. Kari Kuuva)._NEWLINE_Jarno Sarjanen ei oman kertomansa mukaan luonteeltaan vaatimattomana koskaan halunnut kuuluisuutta tai julkisuutta. 1980-luvulla ilmestyneiden viimeisten levytystens\xc3\xa4 j\xc3\xa4lkeen h\xc3\xa4n ei juurikaan esiintynyt julkisuudessa eik\xc3\xa4 my\xc3\xb6sk\xc3\xa4\xc3\xa4n pyrkinyt levytt\xc3\xa4m\xc3\xa4\xc3\xa4n. Sarjasella ja h\xc3\xa4nen musiikillaan on kuitenkin Suomessa oma harrastajakuntansa. T\xc3\xa4t\xc3\xa4 kysynt\xc3\xa4\xc3\xa4 tyydytt\xc3\xa4m\xc3\xa4\xc3\xa4n h\xc3\xa4nen 1970- ja -80-lukujen levytyksi\xc3\xa4\xc3\xa4n onkin julkaistu useampi kokoelma-cd, joista laajimpia ovat lokakuussa 2008 ilmestyneet tupla-cd:t Pienen pojan haaveet - Kootut levytykset 1977-2008, osa 1 ja Keskikalja-cowboy - Kootut levytykset 1977-2008, osa 2, jotka sis\xc3\xa4lt\xc3\xa4v\xc3\xa4t yhteens\xc3\xa4 83 levytyst\xc3\xa4._NEWLINE_Jarno Sarjanen menehtyi vaikean sairauden murtamana Meilahden sairaalassa vain l\xc3\xa4himpiens\xc3\xa4 ymp\xc3\xa4r\xc3\xb6im\xc3\xa4n\xc3\xa4, vailla julkisuutta.'